PEMIKIRAN DAN KRITIKAN 
SYEIKH ‘ABD AL-FATTAH ABU GHUDDAH 
DALAM BEBERAPA ISU ‘ULUM AL-HADITH 


Oleh: Mohd. Khafidz Soroni 1 

Abstract 

Syeikli ‘Abd al-Fattah Abu Ghuddah ( 1917-1997 ) merupakan 
seorang tokoh ulama kontemporari yang banyak memberi 
sumbangan keintelektualan kepada dunia akademik, 
khususnya dalam disiplin ilmu hadith. Bagaimanapun di 
dalam tulisan ini, penulis akan cuba mengupas hanya suatu 
sudut sahaja daripada sumbangan beliau dalam disiplin 
hadith, iaitu yang berhubung kait dengan pemikiran dan 
kritikan beliau terhadap beberapa isu penting dalam ilmu 
‘ulum al-hadith. 

MUKADIMAH: 

Dalam abad yang kedua puluh sebenarnya ramai tokoh-tokoh 
hadith yang muncul memberi sumbangan besar kepada umat Islam. 
Di antara mereka sebagai contoh ialah ; Syeikh Muhammad Anwar 
Syah al-Kasymiri (m. 1352H), Syeikh ‘Umar Hamdan al-Mahrasi (m. 
1368H), Syeikh Muhammad Raghib al-Tabbakh (m. 1370H), Syeikh 
Muhammad Zahid al-Kawthari (m. 1952M), Syeikh Ahmad al-Siddiq 
al-Ghumari (m. 1380H), Syeikh Ahmad ibn Muhammad Syakir (m. 
1963 M), Syeikh Muhammad Yasin al-Fadani (m. 1410H), Syeikh 
Habib al-Rahman al-A‘zami (m. 1992M), Syeikh ‘Abd al-Fattah Abu 
Ghuddah (m. 1997M), dan lain-lain lagi. Sumbangan yang telah 
dicurahkan oleh mereka amat besar ertinya kepada bidang pengajian 
hadith, baik yang berbentuk pentahkikan manuskrip mahupun 
penghasilan karya-karya baru dalam ilmu hadith. Tulisan ini akan 
cuba melihat corak pemikiran salah seorang daripada tokoh-tokoh 
hadith tersebut, iaitu Syeikh ‘Abd al-Fattah Abu Ghuddah khusus di 
dalam disiplin mustalah al-hadith atau ‘ulum al-hadith bagi melihat 
sumbangannya terhadap disiplin berkenaan. Sebelum itu, terlebih 
dahulu diperkenalkan serba sedikit tentang biografi tokoh yang 
sedang dibicarakan ini. 


1 Pensyarah di Jabatan al-Quran dan al-Sunnah, Akademi Islam, Kolej Universiti 
Islam Antarabangsa Selangor, Selangor Darul Ehsan, Malaysia. 

BIOGRAFI SYEIKH ‘ABD AL-FATTAH ABU GHUDDAH: 

Nama penuh beliau ialah Syeikh Abu Zahid ‘Abd al-Fattah ibn 
Muhammad ibn Basyir ibn Hasan Abu Ghuddah al-Halabi al-Hanafi.' 

Jalur keturunan beliau ini dicatatkan sampai kepada seorang sahabat 

2 

Nabi s.a.w. yang masyhur bernama Sayidina Khalid ibn al-Walid r.a. 
Beliau sendiri pernah menambah pada namanya gelaran ‘al-Khalidi’ 
sebagai nisbah kepada Khalid ibn al-Walid r.a. Manakala Abu 
Ghuddah merupakan gelaran keluarga bagi Syeikh ‘Abd al-Fattah 
yang merupakan cabang daripada keluarga-keluarga di bawah jalur 
keturunan Sayidina Khalid ibn al-Walid r.a. 1 2 3 4 
Kelahiran, Keluarga dan Pendidikan Awal: 

Syeikh ‘Abd al-Fattah dilahirkan di kampung al-Jubaylah, 
Halab yang terletak di utara Syria pada 17 Rejab tahun 1336 H 
bersamaan dengan 9 Mei tahun 1917 M. 5 Beliau telah membesar dan 
menerima pendidikan awalnya di bandar Halab. Datuk beliau, Basyir 
Abu Ghuddah telah memasukkan Syeikh ‘Abd al-Fattah ke al- 
Madrasah al-‘Arabiyyah al-Islamiyyah al-Khassah di Halab ketika 
usianya mencecah lapan tahun. Syeikh ‘Abd al-Fattah telah belajar di 
sekolah tersebut selama empat tahun lamanya dari tahun 1925 
sehingga tahun 1929. Sesudah itu, beliau berpindah pula ke Madrasah 
Syeikh Muhammad ‘Ali al-Khatib untuk mempelajari seni tulisan 
khat. Namun, beliau berhenti dari madrasah tersebut selepas beberapa 
bulan. 6 

Selepas itu, beliau lebih menumpukan perhatiannya membantu 
bapa dan datuknya menjalankan perniagaan tenunan. Boleh dikatakan 
beliau agak lewat menimba ilmu pengetahuan secara lebih serius 
berbanding rakan-rakannya yang lain. Ketika usianya mencapai 
sembilan belas tahun, iaitu setelah tujuh tahun beliau tidak bersekolah 
secara formal, barulah beliau menyambung semula pembelajarannya. 


1 Mahmud Sa‘id Mamduh (1998), al-Syadha al-Fawwah fi Akhbar Sayyidi Syeikh 

‘Abd al-Fattah. T.T.P.: Dar al-Imam al-Tirmidhi, h. 4. Muhammad ‘Abd Allah A1 
Rasyid (1999), Imdad al-Fattah bi Asanid wa Marwiyyat Syeikh ‘Abd al-Fattah. 
Riyadh: Maktabah al-Imam al-Syafi‘i, h. 10. Aboghodda.com, 

http://www.aboghodda.com/ar birth.htm . lhb. Disember 2004. 

2 Aboghodda.com, http://www.aboghodda.com/ar birth.htm . lhb. Disember 2004. 

3 Muhammad ‘Abd Allah A1 Rasyid (1999), op.cit., h. 141. 

4 Op.cit. 

5 Muhammad ‘Abd Allah A1 Rasyid (1999), op.cit., h. 142. Aboghodda.com, 
http://www.aboghodda.com/ar birth.htm . lhb. Disember 2004. 

6 Ibid., http://www.aboghodda.com/ar_study.htm, lhb. Disember 2004. 

Beliau telah memasuki al-Madrasah al-Khusruwiyyah (yang 
kemudian dikenal dengan nama al-Thanawiyyah al-Syar‘iyyah) pada 
tahun 1356H (1936M) di atas inisiatif dan keinginannya menimba 
ilmu pengetahuan. Beliau sangat gigih menimba ilmu daripada guru- 
guru di madrasah berkenaan, dan telah menamatkan pembelajarannya 
di sekolah tersebut pada tahun 1362H (1942M) dalam usia kira-kira 
25 tahun. 1 

Antara guru-guru beliau di Halab ialah; Syeikh Muhammad 
Raghib al-Tabbakh (m. 195 1M), Syeikh ‘Isa ibn Hasan al-Bayanuni 
(m. 1942M), Syeikh Muhammad Najib Siraj al-Din (m. 1954M). 
Syeikh Ibrahim al-Salqini (m. 1367H), anak beliau, Syeikh 

Muhammad ibn Ibrahim al-Salqini (m. 200 1M), Mufti Halab Syeikh 
Ahmad ibn Muhammad al-Kurdi al-Hanafi (m. 1957M), Syeikh 
Ahmad ibn Muhammad al-Zarqa (m. 1937M) dan anak beliau, Syeikh 
Mustafa al-Zarqa (m. 1999M). Inilah sebahagian guru-guru Syeikh 
‘Abd al-Fattah di Halab yang membentuk disiplin awal 
pendidikannya sehinggalah beliau dapat menguasai pelbagai disiplin 
ilmu seperti akhlak, tasauf, tafsir, hadith, mustalah al-hadith, sirah, 
nahw, balaghah, fiqh - khususnya mazhab Hanafi - dan juga usul al- 
fiqh. 

Pengajian di Universiti al-Azhar: 

Pada tahun 1944, beliau telah berangkat ke Mesir untuk 
melanjutkan pembelajaran di Universiti al-Azhar, Mesir, sebuah 
institusi pengajian ilmu terbesar pada ketika itu yang menjadi 
tumpuan para pelajar Islam dari serata pelosok dunia. Beliau telah 
mendaftar masuk di Fakulti Syariah, Universiti al-Azhar dan umurnya 
pada masa itu sudah menjangkau 27 tahun. Sesudah memperoleh 
ijazah pertamanya pada tahun 1948, beliau mengambil pula program 
pengkhususan Usul al-Tadris (pengajian pedagogi) di dalam Fakulti 
Bahasa Arab selama dua tahun. Dan berjaya meraih ijazah program 
berkenaan pada tahun 1950, dengan usianya ketika itu kira-kira 33 
tahun. 4 Antara guru-guru beliau di al-Azhar ialah: Syeikh ‘Isa ibn 
Yusuf ibn Ahmad Mannun (m. 1957M). Syeikh Yusuf al-Dijwi (m. 
1946M). Syeikh Muhammad ‘Ali al-Sayis, Syeikh ‘Abd al-Ghani 


'Mahmucl Sa‘id Mamduh (1998), op.cit., h. 4. Ibid, 
http://www.aboghodda.com/ar_study.htm, lhb. Disember 2004. 

2 Ibid., h. 5. http://www.aboghodda.com/ar_study.htm, lhb. Disember 2004. 

3 Op.cit., http://www.aboghodda.com/ar_study.htm, lhb. Disember 2004. 

4 Ibid. Aboghodda.com, op.cit. 

‘Abd al-Khaliq (m. 1402H), Syeikh Mahmud ibn Muhammad Syaltut 
(m. 1963M), Syeikh ‘Abd al-Wahhab Khallaf (m. 1956M), Syeikh 
Muhammad Abu Zuhrah (m. 1974M), Syeikh ‘Abd al-Halim 
Mahmud (m. 1978M) dan lain-lain. 1 2 3 

Selain mereka yang tersebut, Syeikh ‘Abd al-Fattah juga 
banyak belajar dan menadah kitab dengan ulama-ulama di luar 
Universiti al-Azhar di atas inisiatif dan kecintaannya yang tinggi 
terhadap ilmu. Di antara mereka ialah: Syeikh Muhammad al-Khidr 
Husayn al-Tunisi (m. 1958M). Syeikh Mustafa Sabri (m. 1954M). 
Syeikh Muhammad Zahid al-Kawthari (m. 1952M), Syeikh ‘Abd 
Allah ibn al-Siddiq al-Ghumari (m. 1413H), Syeikh Ahmad ibn ‘Abd 
al-Rahman al-Banna al-Sa‘ati (m. 1958M), Syeikh Ahmad ibn 
Muhammad Syakir (m. 1963M) dan lain-lainnya.“ Syeikh ‘Abd al- 
Fattah sering menghadiri pengajian pengasas gerakan Ikhwan al- 
Muslimin yang terkenal, Syeikh Hasan al-Banna (m. 1368H) yang 
diadakan pada hari Selasa setiap minggu. Syeikh ‘Abd al-Fattah 
banyak mempelajari tentang ilmu dakwah daripadanya dan beliau 
sangat terkesan dengan metode yang digunakan olehnya dalam 
menyampaikan rnesej dakwah. 

Peranan dan Kerjaya: 

Setelah beliau menyempurnakan pengajian di Universiti al- 
Azhar, beliau pun berangkat pulang ke Halab, Syria. Pada tahun 1951, 
beliau telah dilantik sebagai guru secara rasmi di bawah Kementerian 
Pelajaran Syria. Syeikh ‘Abd al-Fattah banyak memberikan 
khidmatnya kepada masyarakat seperti menyampaikan khutbah, 
berceramah dan mengajar di beberapa sekolah thanawi di Halab. 
Beliau telah mengajar pada peringkat thanawi ini kira-kira sebelas 
tahun lamanya. 4 Kemudian pada tahun 1962, beliau telah berpindah 
mengajar ke Universiti Dimasyq di Fakulti Syariah. Di situ beliau 
mengajar subjek Fiqh Perbandingan, Fiqh Mazhab Hanafi dan juga 
Usul al-Fiqh dalam tempoh selama tiga tahun. 5 

Kemudian pada tahun 1965, beliau berhijrah ke Arab Saudi 
atas tawaran mengajar di Fakulti Syariah di Universiti Islam al-Imam 


1 Aboghodda.com, ibid. 

2 Mahmud Sa‘id Mamduh (1998), op.cit., h. 6. 

3 Ibid. 

4 http://www.aboghodda.com/ar teaching.htm . lhb. Disember 2004. 

5 Ibid. 

Muhammad ibn Su‘ud, Riyadh. Di samping mengajar di universiti itu, 
beliau turut mengajar di Institut Kehakiman Tinggi ( al-Ma ‘had al- ‘Ali 
li al-Qada’) yang khusus bagi bakal para hakim, kadi dan peguam. 
Beliau juga diberi kepercayaan untuk mengajar di peringkat sarjana 
tinggi dalam Fakulti Usuluddin di bawah Jabatan al-Hadith wa 
‘Ulumuh di universiti yang sama. Kariernya sebagai seorang 
pensyarah di Universiti Islam al-Imam Muhammad ibn Su‘ud ini 
merupakan tempoh kariernya yang paling lama, iaitu kira-kira 23 
tahun. 1 2 Di sepanjang tugas mengajar di universiti ini, beliau juga 
pernah dipilih sebagai pensyarah pelawat di Universiti Islam Umm 
Durman di Sudan tahun 1396H, Universiti San‘a’ di Yaman tahun 
1398H, Jami‘ah Nadwah al-‘Ulama’, Lucknow, India tahun 1399H 
dan juga di beberapa institusi pengajian lain di India." Pada tahun 
1989, ketika usianya menjangkau 72 tahun, beliau berpindah pula 
mengajar di Universiti al-Malik Su‘ud yang juga terletak di Riyadh. 
Beliau mengajar di situ selama dua tahun sehinggalah akhirnya beliau 
memohon bersara dari tugas pendidikan pada tahun 1991. Kariernya 
sebagai seorang pendidik dalam tempoh lebih kurang 40 tahun 
lamanya, menjadikan Syeikh ‘Abd al-Fattah seorang tokoh 
pendidikan yang berpengalaman luas yang disegani dan dihormati. 

Syeikh ‘Abd al-Fattah pernah diberi kepercayaan untuk 
mewakili ulama Syria di dalam al-Majlis al-Ta’sisi bagi Rabitah al- 
‘Alam al-Islami (Ikatan Dunia Islam) selepas kematian Syeikh Hasan 
Habannakah al-Maydani (m. 1398H), yang berperanan menyebarkan 
dakwah Islam dan membincangkan isu-isu umat Islam. Beliau telah 
melaksanakan tanggungjawab itu dengan baik dan jawatan tersebut 
dipegang oleh beliau sehinggalah ke akhir hayatnya. 3 Syeikh ‘Abd al- 
Fattah pemah terlibat di dalam arena politik Syria di bawah parti 
Ikhwan al-Muslimin, di mana dalam tahun 1962, beliau telah terpilih 
sebagai seorang ahli Parlimen Syria dengan majoriti yang besar 
sebagai wakil penduduk Halab. 4 Beliau telah memikul tanggungjawab 
tersebut kerana cita-citanya ingin mempraktikkan syariat Islam di 
kalangan masyarakat. Meskipun banyak menghadapi tentangan dan 


1 Aboghodda.com, ibid. Muhammad ‘Abd Allah A1 Rasyid (1999), op.cit., h. 161. 

2 Ibid. 

3 1bid. Muhammad ‘Abd Allah A1 Rasyid (1999), op.cit., h. 161. 

^lbid., h. 10-11. http://www.aboghodda.com/ar teaching.htm , lhb. Disember 2004. 

halangan daripada pihak yang tidak mahu melihat perlaksanaan 
syariat Islam. 1 

Bagaimanapun, disebabkan oleh revolusi pihak tentera yang 
dipimpin oleh Hafiz Asad, parlimen telah dibubarkan. Oleh kerana 
tekanan yang kuat, pada tahun 1965 (1385H) Syeikh ‘Abd al-Fattah 
meninggalkan arena politik, terutama selepas menerima tawaran 
bertugas sebagai tenaga pengajar di Universiti Islam al-Imam 
Muhammad ibn Su‘ud, Arab Saudi. Pada musim panas tahun 1966, 
apabila beliau pulang semula ke Syria untuk bercuti, secara mengejut 
beliau telah ditangkap dan dimasukkan ke dalam penjara bersama 
beberapa orang tokoh ilmuan dan politik lain. Kesemua mereka telah 
ditahan tanpa bicara dalam tempoh sebelas bulan lamanya. Namun 
akhirnya, pada bulan Jun tahun 1967, di atas sebab tertentu kerajaan 
Syria telah membebaskan kesemua tahanan politik, termasuklah 
Syeikh ‘Abd al-Fattah. 2 Disebabkan masalah politik dalaman, beliau 
terus meninggalkan kancah politik dan hanya menumpukan usaha dan 
perhatiannya kepada bidang ilmu dan dakwah yang berterusan 
sehinggalah ke akhir hayat beliau. Beliau pernah memikul 
tanggungjawab sebagai al-Muraqib al-‘Am bagi jemaah Ikhwan al- 
Muslimin Syria sebanyak dua kali, iaitu antara tahun 1972-1976 dan 
tahun 1986- 1990. 3 
Kewafatan Beliau: 

Selepas bersara, Syeikh ‘Abd al-Fattah terus tinggal di Riyadh 
bersama-sama dengan keluarganya. Beliau banyak memerah tenaga 
dan menghabiskan masanya untuk ilmu sehingga menyebabkan 
penglihatan mata beliau menjadi kabur di akhir umurnya. 4 Pada bulan 
Disember tahun 1996 (Syaaban 1417H), beliau mengalami masalah 
penglihatan yang amat serius. Beliau telah menjalani pembedahan 
mata di Hospital Mata Riyadh. Namun, ditakdirkan sesudah 
pembedahan tersebut kesihatan beliau semakin bertambah buruk. Di 
akhir bulan Ramadhan tahun 1417H, beliau telah dimasu kk an pula ke 
Hospital Khas al-Malik Faysal di Riyadh kerana mengalami sakit 
perut yang serius. Beliau terus berada di situ sehinggalah beliau 


1 Ibid. 

2 Ibid. 

3 Ibid. Jawatan al-Muraqib al-‘Am pertama diserahkan kepada ‘Adnan Sa’d al-Din, 
dan jawatan al-Muraqib al-‘Am yang kedua diserahkan kepada Dr. Hasan al- 
Huwaydi. 

4 http://www.aboghodda.com/ar_death.htm 

menghembuskan nafasnya untuk kali yang terakhir. Beliau telah 
meninggal dunia pada waktu fajar, hari Ahad 9 haribulan Syawal 
tahun 1417H, bersamaan 16 Februari tahun 1997 dalam usia kira-kira 
80 tahun. 1 

Karya-Karya Syeikh ‘Abd al-Fattah Abu Ghuddah: 

Syeikh ‘Abd al-Fattah merupakan seorang ulama yang prolifik 
dalam bidang pengkaryaan. Karya-karya Syeikh ‘Abd al-Fattah 
merangkumi kitab-kitab yang ditahkik, diselia, disunting dan 
diselenggara, serta buku-buku yang merupakan hasil karangan beliau 
sendiri. Dikatakan ia berjumlah hampir 100 buah buku yang meliputi 
pelbagai bidang ilmu agama seperti tauhid, fiqh, hadith, ‘ulum al- 
hadith, ‘ilm al-rijal, ‘ulum al-Qur’an, bahasa Arab, akhlak, pendidikan 
dan juga sejarah. Bagaimanapun, kebanyakan karya-karyanya 
mendominasi dalam bidang hadith dan ‘ulum al-hadith. Antaranya: 

1. Mas’alah Khalcj al-Qur’an wa Atharuha fi Sufuf al-Ruwah wa al- 
Muhaddithin wa Kutub al-Jarh wa al-Ta‘dil. 2. Lamahat min Tarikh 
al-Sunnah wa ‘Ulum al-Hadith. 3. Tartib Takhrij Ahadith al-Ihya’ 
oleh al-Hafiz al-‘Iraqi. 4. Al-Jam‘ wa al-Tartib li Ahadith Tarikh al- 
Khatib. 5. Umara’ al-Mu’minin fi al-Hadith. 6. Al-Isnad min al-Din. 
7. Sajhah Musyriqah min Tarikh Samcdat al-Hadith ‘ind al- 
Muhaddithin. 8. Al-Sunnah al-Nabawiyyah wa Bayan Madluliha cd- 
Syar‘i, wa cil-Ta‘rif bi Hcd Sunan al-Daraqutni. 9. Tahqiq Ismay al- 
Sahihayn wa Ism Jami‘ al-Tirmidhi. 10. Khutbah al-Hajah Laysat 
Sunnah fi Mustcdud al-Kutub wa al-Mu 'allafat. 1 1 . Safahat min Sabr 
al-‘Ulama’ ‘ala SyadcTid al-Tlm wa al-Tahsil. 12. Al-‘Ulama’ al- 
‘Uzzab Alladhin Atharu al-Tlm ‘ala al-Zawaj. 13. Tarajim Sittah min 
Fuqaha’ al- ‘Alam al-Islami fi al-Qarn al-Rabi‘ ‘Asyar wa Atharuhum 
al-Fiqhiyyah. 14. Qimah al-Zaman ‘ind al-‘Ulama’ . 15. Min Adab al- 
Islam. 16. Manhaj al-Salaf fi al-Su’al ‘an al-Tlm wa fi TcTallum ma 
Yaqa‘ wa ma Lam Yaqa‘. 17. Al-Rasul al-Mu‘allim wa Asalibih fi al- 
Ta ‘lim, dan lain-lain. 

PEMIKIRAN DAN KRITIKAN BELIAU DALAM BEBERAPA 
ISU ‘ULUM AL-HADITH: 

Karya-karya beliau di dalam seni ilmu Mustalah cd-Hadith 
atau ‘Ulum al-Hadith dilihat lebih banyak berbanding karya-karya 
beliau di dalam seni-seni ilmu hadith yang lain. Bagaimanapun, 
kesemuanya berbentuk pentahkikan terhadap kitab-kitab ulama lain 


1 Ibid. 

sahaja dan beliau tidak pun menghasilkan sebarang kitab 
mengenainya secara khusus. 

Antara kitab-kitab yang ditahkik adalah seperti berikut ; al- 
Ajwibah al-Fadilah li al-As’ilah al-Asyarah al-Kamilah oleh Imam 
‘Abd al-Hayy al-Laknawi, Qawa‘id fi ‘Ulum al-Hadith oleh Syeikh 
Zafar Ahmad al-‘Uthmani al-Tahanawi, al-Muqizah fi ‘Ilm Mustalah 
al-Hadith oleh al-Hafiz al-Dhahabi, Qafw al-Athar fi Sajw ‘Ilm al- 
Athar oleh Ibn al-Hanbali al-Halabi, Bulghah al-Arib fi Mustalah 
Athar al-Habib oleh al-Hafiz Muhammad al-Murtada al-Zabidi, 
Tawjih al-Nazar ila Usul al-Athar oleh Syeikh Tahir al-Jaza’iri, Zafar 
al-Amani fi Syarh Mukhtasar al-Sayyid al-Syarif al-Jurjani oleh 
Imam ‘Abd al-Hayy al-Laknawi, di bawah judul Thalath Rasa’il fi 
‘Ilni Mustalah al-Hadith terdapat ; Risalah al-Imam Abi Dawud ila 
Ahl Makkah fi Wasf Sunanih, Syurut al-A’immah al-Sittah oleh al- 
Hafiz Abu al-Fadl Muhammad ibn ‘Ali al-Maqdisi dan Syurut al- 
A’immah al-Khamsah oleh al-Hafiz Abu Bakr Muhammad ibn Musa 
al-Hazimi, seterusnya kitab Mabadi’ ‘Ilm al-Hadith oleh Syeikh 
Syabbir Ahmad al-‘Uthmani, di bawah judul Khams Rasa’ilfi ‘Ulum 
al-Hadith pula ialah Muqaddimah al-Tamhid oleh al-Hafiz Ibn ‘Abd 
al-Barr, Risalah fi Wasl al-Balaghat aI-Arba‘ah fi al-Muwatta’ oleh 
al-Hafiz Ibn al-Salah, Ma La Yasa‘ al-Muhaddith Jahluh oleh Abu 
Hafs ‘Umar al-Mayyanisyi, al-Taswiyah bayn Haddathana wa 
Akhbarana oleh Imam Abu Ja‘far al-Tahawi, Risalahfi Jawaz Hadhf 
“Qal” ‘ind Qawlihim Haddathana oleh Muhammad ibn Binnis al- 
Fasi dan al-Qawl al-Mubtakar ‘ala Syarh Nukhbah al-Fikar oleh 
Qasim ibn Qutlubugha al-Hanafi. 1 

Berikut secara khusus dibawakan kupasan berhubung 
pemikiran dan kritikan-kritikan beliau terhadap beberapa isu atau 
masalah penting dalam disiplin ini. 


1 Terdapat sebuah lagi kitab yang ditahkik oleh beliau, tetapi tidak diteruskannya 
kerana telah diterbitkan oleh orang lain terlebih dahulu, iaitu kitab al-Nukat ‘ala 
Muqaddimah Ibn al-Salah oleh Ibn Hajar. (Emel dari Salman Abu Ghuddah 
bertarikh 30 September 2006) 

i. Isu-isu Mengenai Penggunaan Beberapa Istilah: 

(a) Perbezaan antara istilah al-sunnah berbentuk syar‘i dan 
istilah al-sunnah berbentuk fiqhi. 

Di dalam karyanya al-Sunnah al-Nabawiyyah wa Bayan 
Madluliha al-Syar‘i, Syeikh ‘Abd al-Fattah telah mengupas mengenai 
masalah kekeliruan pemakaian istilah al-sunnah di kalangan 
masyarakat Islam. Beliau berpendapat bahawa amat perlu dibezakan 
antara pemakaian istilah al-sunnah berbentuk syar‘i yang umum, dan 
pemakaian istilah al-sunnah berbentuk fiqhi yang khusus. Ini kerana 
kalimah al-sunnah yang terdapat di dalam sabdaan Nabi s.a.w. dan 
kata-kata para sahabat atau tabiin itu bermaksud ; “satu jalan yang 
disyariatkan dan menjadi ikutan di dalam agama, serta manhaj Nabi 
s.a.w. yang murni'’. Maka, pemakaian sebegini adalah istilah 
berbentuk syar‘i yang umum, merangkumi perkara-perkara akidah, 
ibadah, muamalah, akhlak, adab dan sebagainya. Manakala istilah al- 
sunnah berbentuk fiqhi yang khusus pula, bermaksud suatu hukum 
yang berlawanan dengan hukum wajib atau fardu. Sudah tentu 
maksud dan penggunaan kedua-dua lafaz al-sunnah ini berbeza antara 
satu sama lain. 

Justeru, menganggap sesuatu amalan itu sebagai sunat (dengan 
makna fiqhi ) dengan berdalilkan lafaz al-sunnah yang terdapat di 
dalam sabdaan Nabi s.a.w. dan kata-kata para sahabat atau tabiin 
menurut Syeikh ‘Abd al-Fattah adalah satu kesalahan yang nyata . 1 2 
Beliau berpendapat, maksud al-sunnah berbentuk syar‘i yang umum 
itulah yang dimaksudkan pada judul kitab-kitab hadith yang 
menggunakan istilah al-Sunan, seperti Sunan Abi Dawud , Sunan al- 
Nasa’i, Sunan Ibn Majah dan sebagainya, iaitu jalan/cara yang 
disyariatkan dan menjadi ikutan di dalam agama, dan bukannya 
sebagai hukum yang berlawanan dengan hukum wajib atau fardu." 

(b) Penjelasan tentang al-sunnah al-taqririyyali. 

Di bahagian akhir kitab Al-Muqizah fi ‘Ilm Mustalah al- 
Hadith oleh al-Hafiz al-Dhahabi 3 , Syeikh ‘Abd al-Fattah telah 


1 ‘Abd al-Fattah Abu Ghuddah (1992), al-Sunnah al-Nabawiyyah wa Bayan 
Madluliha al-Syar‘i, wa al-Ta‘rif bi Hal Sunan al-Daraqutni, Halab: Maktab al- 
Matbu‘at al-Islamiyyah, h. 8-10. 

2 Ibid., h. 21. 

3 al-Hafiz Syams al-Din Abu ‘Abd Allah Muhammad ibn Ahmad ibn ‘Uthman ibn 
Qaymaz al-Dhahabi al-Dimasyqi. Beliau lahir pada tahun 673 H di Dimasyq dan 

memuatkan beberapa tulisan beliau yang berhubung teks kitab 
tersebut di bawah judul: al-Tatimmat al-Khams yang membentangkan 
lima ulasan, antaranya ialah yang berhubung kait dengan masalah al- 
sunnah al-taqririyyah. 1 

Beliau mengkritik sesetengah orang yang berpendapat bahawa 
maksud al-sunnah al-taqririyyah itu ialah ; “perkara yang hanya 
didiamkan oleh Nabi s.a.w. sahaja, dan jika baginda bersuara atau 
menyatakan pengakuannya dengan kata-kata ataupun perbuatan, maka 
ia tidak dianggap sebagai al-sunnah al-taqririyyah lagi, bahkan 
bertukar kepada al-sunnah al-qawliyyah atau al-sunnah al-fi‘liyyah” . 
Menurut beliau, tanggapan ini adalah salah kerana maksud pengakuan 
Nabi s.a.w. itu ialah apabila muncul satu perbuatan atau kata-kata 
daripada seseorang sahabat di hadapan Nabi s.a.w. atau di majlis 
baginda, atau dikhabarkan orang tentangnya, lalu difahami oleh Rasul 


meninggal dunia pada tahun 748 H di Dimasyq. Ketika berusia 18 tahun, beliau 
mula menumpukan perhatiannya terhadap bidang hadith. Beliau telah 
mengembara ke banyak tempat dan mempelajari hadith daripada ramai ulama di 
zamannya. Pada tahun 741 H, beliau telah hilang penglihatannya. Guru-guru 
beliau melebihi jumlah 1,200 orang seperti yang dirakam sendiri olehnya di 
dalam kitab Mujam al-Syuyukh. Di antaranya ialah Ahmad ibn lshaq al-Abarquhi 
(m. 701 H), Ibn Farh al-Isybili (m. 699 H), Abu al-Fadl Ibn ‘Asakir (m. 699 H), 
Burhan al-Din al-Fazari (m. 729 H), al-Hafiz al-Dimyati (m. 705 H), Imam Ibn 
Daqiq al-‘Id (m. 702 H) dan lain-lainnya. Al-Hafiz al-Dhahabi telah menulis 
banyak karya penting seperti Tarikh al-Islam, Mizan al-I‘tidal fi Naqd al-Rijal, 
Siyar A‘Iam al-Nubala’ al-Kaba’ir, Tadhkirah aI-Huffaz, al-Mughni fi al- 
Du‘afa\ Tabaqat al-Qurra’ ', al-Mu‘in fi Tabaqat al-Muhaddithin dan lain-lainnya 
yang berjumlah lebih daripada 200 buah karya. Lihat: Khayr al-Din al-Zirikli 
(1998), al-A‘lam , Beirut: Dar al-‘Ilm li al-Malayin, c. 13, j. 5, h. 326. Dr. 
Basysyar ‘Awwad Ma‘ruf di dalam kitabnya: al-Dhahabi wa Manhajuh fi Kitabih 
Tarikh al-Islam menyebut bahawa karya-karya al-Hafiz al-Dhahabi ini mencapai 
jumlah 215 buah karya. Manakala ‘Abd al-Sattar al-Syaykh di dalam kitabnya al- 
Hqfiz al-Dhahabi menyebut bahawa karya-karya beliau sejauh yang diketahui 
berjumlah sebanyak 270 buah kesemuanya. (Lihat: ‘Abd al-Sattar al-Syaykh 
(1994), al-Hafiz al-Dhahabi, Dimasyq: Dar al-Qalam, h. 348). 

1 Urutan topik bagi kelima-lima lampiran tersebut ialah: Pertama, penjelasan 
tentang al-sunnah al-taqririyyah. Kedua, penjelasan tentang empat buah hadith 
musalsal. Ketiga, penjelasan tentang mazhab Imam Muslim berhubung hadith 
mu‘an‘an dengan syaratnya, serta penjelasan tentang siapa yang dimaksudkan 
oleh beliau di dalam kritikannya. Keempat, penjelasan bahawa Imam al-Bukhari 
dan Muslim tidak beriltizam pada semua hadith di dalam kitab Sahih mereka 
darjat hadith sahih yang paling tinggi. Kelima, penjelasan tentang masalah 
mengkafirkan ahli bidaah dan sesat. 

s.a.w. serta mengakui si-pelaku atau si-pengucap atau si-penyampai 
tersebut, ia bermakna bahawa baginda s.a.w. tidak melarangnya atau 
tidak mengingkarinya atau tidak mengisyaratkan bahawa ianya 
bertentangan dengan perkara yang lebih utama. Sekurang-kurang 
pengakuan daripada baginda s.a.w. itu ialah diam. Adapun jika 
diiringi atau diikuti dengan ucapan khabar gembira atau senyuman 

atau pengakuan kata-kata daripada Nabi s.a.w. seperti sabdanya: ( 'S-Cs 
OUL.) atau (5LJI o~L) dan seumpamanya, maka ia cuma sekadar 

tambahan yang mengukuhkan lagi pengakuan tersebut dengan lebih 
jelas, yang menunjukkan tentang keharusan perkataan atau perbuatan 
berkenaan, sebagaimana yang telah pun diterangkan oleh ulama usul 
al-fiqh dan ulama mustalah al-hadith di dalam kitab-kitab mereka. 1 
Inilah makna sebenar al-sunnah al-taqririyyah sepertimana yang 
dijelaskan oleh Syeikh ‘Abd al-Fattah. 

(c) Koreksi terhadap pemakaian istilah al-Hafiz, al-Hujjah dan 
al-Hakim 

Syeikh ‘Abd al-Fattah secara tegas mengkritik ramai ulama 
mutaakhirin yang mendefinisikan gelaran al-Hafiz, al-Hujjah dan al- 
Hakim sebagai mereka yang menghafaz sekian sekian banyak jumlah 
hadith. Sebagai contohnya, Syeikh ‘Ali al-Qari menyebut di dalam 
Syarh aI-Syama’il al-Muhammadiyyah: 

“Al-Hafiz menurut istilah ahli hadith ialah orang yang 
mencakupi ilmunya dengan bilangan 100,000 hadith 
dari segi matan dan sanad..., al-Hujjah ialah orang 
yang mencakupi ilmunya dengan bilangan 300,000 
hadith dari segi matan dan sanad serta hal ehwal para 
perawinya dari segi al-jarh wa al-ta‘dil dan sejarah 
mereka, dan al-Hakim ialah orang yang mencakupi 
ilmunya dengan kesemua bilangan hadith yang 
diriwayatkan...”. 

Menurut beliau, definisi-definisi gelaran tersebut sebenamya 
tidak tepat sama sekali dari segi realiti dan praktis ulama hadith 
terdahulu. Misalnya, al-Hafiz al-Dhahabi telah menghimpunkan 
mereka yang digelar sebagai al-Hafiz di dalam kitabnya Tadhkirah al- 


1 Syams al-Din Abu ‘Abd Allah Muhammad ibn Ahmad al-Dhahabi (2000), Al- 
Muqizahfi ‘Ilm Mustalah al-Hadith, h. 97-98. 

Hujfaz, dan didapati sangat ramai di antara mereka yang digelar al- 
Hafiz, akan tetapi menghafaz tidak sampai pun 10,000 buah hadith. 
Kemudian Syeikh ‘Abd al-Fattah membawakan banyak contoh, 
antaranya seperti yang disebut al-Dhahabi: 

i. “Ayyub ibn Abi Tamimah al-Sakhtiyani, al-Imam Abu 
Bakr al-Basri, al-Hafiz, salah seorang tokoh besar. Kata 
Ibn al-Madini: Beliau mempunyai kira-kira 800 hadith”. 

ii. “Sulayman al-Taymi, al-Hafiz al-Imam Syaykh al-Islam, 
Abu al-Mu‘tamir Sulayman ibn Tarkhan al-Qaysi 
mawlahum al-Basri. Saya katakan (al-Dhahabi): Beliau 
mempunyai kira-kira 200 hadith”. 

iii. “Hariz ibn ‘Uthman, al-Hafiz Abu ‘Uthman al-Rahabi al- 
Masyriqi al-Himsi, Muhacldith Hims , mempunyai kira-kira 
200 hadith”, dan sebagainya. 1 

Beliau juga menolak gelaran al-Hujjah dan al-Hakim sebagai 
gelaran bagi ahli hadith, kerana gelaran al-Hujjah adalah termasuk di 
antara lafaz-lafaz al-ta ‘dil yang paling tinggi dan hanya dipakai dalam 
perbahasan al-jarh wa al-ta‘dil, manakala al-Hakim pula adalah 
gelaran di dalam bidang kehakiman dan tidak ada kaitan dengan 
disiplin hadith. Justeru sebagai rumusannya, gelaran-gelaran yang 
betul dalam bidang periwayatan hadith ini menurut Syeikh ‘Abd al- 
Fattah ialah bermula dengan gelaran al-Musnid, kemudian al- 
Muhaddith, kemudian al-Mufid, setelah itu al-Hafiz, dan seterusnya 
Amir al-Mu ’mininfi al-Hadith . 2 

ii. Isu-isu Mengenai Hadith Sahih: 

(a) Kedudukan hadith sahih dalam Sahih al-Bukhari dan Sahih 
Muslim 

Syeikh ‘Abd al-Fattah menolak pandangan yang berpendapat 
bahawa tidak ada perbezaan martabat hadith sahih di dalam kitab 
Sahih al-Bukhari mahupun Sahih Muslim. Beliau menjelaskan 
bahawa al-Bukhari dan Muslim dari segi realitinya tidak memestikan 
pada semua hadith di dalam kitab al-Sahih mereka menepati darjat 
hadith sahih yang paling tinggi. Beliau menguatkan pandangannya ini 


1 ‘Abd al-Fattah Abu Ghuddah (1991), Umara’ al-Mu’minin fi al-Haclith, 
diterbitkan bersama: ‘Abd al-‘Azim ibn ‘Abd al-Qawiy al-Mundhiri (1991), 
Jawab aI-Hafiz al-Mundhiri ‘an As’ilah fi al-Jarh wa aI-Ta‘dil, Halab: Maktab 
al-Matbu‘at al-Islamiyyah, h. 126-136. 

2 Ibid., h. 126 & 132-133. 

dengan membawakan bukti-bukti yang menunjukkan bahawa 
segelintir para perawi yang terdapat di dalam kitab al-Sahih mereka 
tidaklah mencapai tahap thicjah dan ketelitian yang tinggi dan 
cemerlang, namun mereka tidaklah dilihat sebagai daif oleh Imam al- 
Bukhari dan Muslim, serta masih dapat dikeluarkan hadith mereka 
sebagai hujah, meskipun ada ulama hadith lain yang menghukumkan 
mereka itu sebagai daif. 

Di antara perawi-perawi yang bersifat demikian sebagai misal; 
di dalam Sahih al-Bukhari terdapat Fulayh ibn Sulayman, ‘Abd al- 
Rahman ibn ‘Abd Allah ibn Dinar, Isma‘il ibn Abi Uways, 
Muhammad ibn ‘Abd al-Rahman al-Tufawi, ‘Abd Allah ibn Salih al- 
Juhani, Ya‘qub ibn Kasib, Ubay ibn al-‘Abbas, ‘Ikrimah mawla Ibn 
‘Abbas, Ishaq ibn Muhammad al-Farwi, ‘Amru ibn Marzuq dan lain- 
lain. Manakala di dalam Sahih Muslim pula terdapat Muhammad ibn 
Ishaq, Abu al-Zubayr al-Makki, Suhayl ibn Abi Salih, al-‘Ala’ ibn 
‘Abd al-Rahman, Hammad ibn Salamah dan lain-lain. Di antara 
sumber yang dapat dirujuk bagi menguatkan kenyataan ini menurut 
Syeikh ‘Abd al-Fattah ialah kitab Hady al-Sari oleh al-Hafiz Ibn 
Hajar, terutamanya berhubung para perawi hadith Sahih al-Bukhari 
yang bersifat kontroversi kerana dihukumkan sebagai lemah oleh 
sebahagian ahli hadith lain. Beliau turut menyertakan jawapan serta 
alasannya . 1 

(b) Kritikan terhadap pembahagian hadith sahih kepada tujuh 
peringkat. 

Dalam kritikan beliau terhadap pembahagian hadith sahih 
kepada tujuh peringkat yang disebut oleh Syeikh Tahir al-Jaza’iri 2 di 


1 Syams al-Din Abu ‘Abd Allah Muhammad ibn Ahmad al-Dhahabi (2000), op.cit., 

h. 141-145. 

2 Syeikh Tahir ibn Muhammad Salih ibn Ahmad al-Sam‘uni al-Jaza’iri, al- 

Dimasyqi. Nasab keturunan beliau sampai kepada Sayidina al-Hasan ibn ‘Ali r.a. 
Beliau dilahirkan pada tahun 1268 H dan meninggal dunia pada tahun 1338 H 
dalam usia kira-kira 70 tahun. Antara gurunya yang masyhur ialah Syeikh ‘Abd 
al-Ghani al-Ghunaymi al-Maydani (m. 1298 H). Beliau merupakan seorang 
tokoh ulama pendidik dan pendakwah yang gigih. Antara karya-karya yang 
ditinggalkannya selain kitab di atas ialah ; al-Tibyan li Ba‘d al-Mabahith al- 
Muta‘alliqah bi al-Qur’an (juga ditahkik oleh Syeikh ‘Abd al-Fattah Abu 
Ghuddah), Tadrib al-Lisan ‘ala Tajwid al-Bayan, Tafsir al-Qur’an al-Hakim 
yang terdiri daripada 4 jilid, ‘Uqud al-La’alifi al-Asanid al-‘Awali dan lain-lain 
lagi yang dihitung oleh Syeikh ‘Abd al-Fattah Abu Ghuddah sebanyak 35 buah 
karya. (Lihat: Tahir ibn Muhammad Salih al-Jaza’iri al-Dimasyqi (1995), Tawjih 

dalam kitab Tawjih al-Nazar ila Usul al-Athar Syeikh ‘Abd al-Fattah 
menyatakan, pembahagian hadith sahih kepada tujuh peringkat ini 
asalnya disebut oleh al-Hafiz Ibn al-Salah di dalam kitab 
Muqaddimahnya yang masyhur dengan judul ‘Ulum al-Hadith. 
Pembahagian peringkat hadith sahih menurut beliau mengikut 
keutamaan adalah sepertimana berikut ; 

i. Hadith yang diriwayatkan secara sepakat oleh al-Bukhari 
dan Muslim. 

ii. Hadith yang diriwayatkan oleh al-Bukhari sahaja. 

iii. Hadith yang diriwayatkan oleh Muslim sahaja. 

iv. Hadith yang diriwayatkan menurut syarat al-Bukhari dan 
Muslim. 

v. Hadith yang diriwayatkan menurut syarat al-Bukhari 
sahaja. 

vi. Hadith yang diriwayatkan menurut syarat Muslim sahaja. 

vii. Hadith yang tidak menurut syarat al-Bukhari dan Muslim, 
tetapi sahih menurut ulama hadith yang lain. 

Syeikh ‘Abd al-Fattah mengandaikan, kemungkinan al-Hafiz 
Ibn al-Salah (m. 643H) mengambil idea ini daripada Syeikh Abu Hafs 
‘Umar al-Mayyanisyi (m. 58 1H) yang menyebut peringkat-peringkat 
berkenaan secara ringkas di dalam risalahnya Ma La Yasa‘ al- 
Muhaddith Jahluh, yang akan penulis jelaskan kedudukan dan 
kritikan Syeikh ‘Abd al-Fattah terhadapnya kemudian. Pandangan al- 
Hafiz Ibn al-Salah ini kemudian diikuti oleh ulama-ulama yang 
datang kemudian, termasuklah seperti Imam Ibn Daqiq al-Id. Syeikh 
‘Abd al-Fattah menyatakan bahawa pembahagian tersebut sebenarnya 
tidak bertepatan dengan realiti dan nilai ilmiahnya. 

Beliau menguatkan pandangan ini dengan pendapat-pendapat 
yang dinukilkan daripada al-Kamal ibn al-Humam, al-Hafiz Ibn 
Hajar, al-‘Allamah Ibn Amir al-Haj, al-‘Allamah Qasim, al-‘Allamah 


al-Nazar ila Usul al-Athar, Halab: Maktab al-Matbu'at al-Islamiyyah, h. 15-34. 
Khayr al-Din al-Zirikli (1998), al-A‘lam, Beirut: Dar al-‘Ilm li al-Malayin, c. 13, 
j. 3, h. 221-222). Syeikh ‘Abd al-Fattah juga menyenaraikan nama Syeikh Tahir 
al-Jaza’iri di dalam kitabnya al-‘Ulama’ al-‘Uzzab kerana beliau tidak pernah 
berkahwin di dalam hidupnya. (‘Abd al-Fattah Abu Ghuddah (1996), al-‘Ulama' 
al-‘Uzzab Alladhin Atharu al-‘Ilm ‘ala al-Zawaj, Halab: Maktab al-Matbu‘at al- 
Islamiyyah, c. 4, h. 207-212). 

1 Tahir ibn Muhammad Salih al-Jaza’iri al-Dimasyqi (1995), ibid. , h. 289-290. 

Ibn al-Hanbali, al-‘Allamah al-Amir al-San‘ani,' Syeikh Muhammad 
Zahid al-Kawthari dan Syeikh Ahmad Syakir yang kesemuanya 
bersepakat bahawa keutamaan sesuatu hadith sahih itu adalah 
bergantung kepada ketinggian kualiti para perawi dan syarat-syarat 
sahihnya, bukannya mesti menurut peringkat-peringkat berkenaan. 

Sebagai contohnya, al-Bukhari dan Muslim secara sepakat 
meriwayatkan hadith yang diriwayatkan dengan sanad; ‘Abd al- 
Razzaq daripada Ma‘mar daripada Hammam daripada Abu Hurayrah 
r.a. Berdasarkan analisis, didapati al-Bukhari dan Muslim secara 
sepakat meriwayatkan sebanyak 23 hadith dengan sanad berkenaan, 
kemudian dengan sanad yang sama juga didapati al-Bukhari telah 
meriwayatkan sebanyak 16 hadith lain secara bersendirian, manakala 
Muslim pula meriwayatkan sebanyak 58 hadith secara bersendirian 
dengan sanad tersebut. Maka, bagaimana mungkin dapat dipraktis 
bahawa keutamaan sesuatu hadith sahih itu mesti menurut peringkat- 
peringkat yang dinyatakan di atas, walhal dengan sanad yang sama 
seperti itu? Tambahan lagi, sanad ‘Abd al-Razzaq daripada Ma‘mar 
daripada Hammam daripada Abu Hurayrah r.a. ini bukanlah sanad 
sahih yang paling tinggi darjat kesahihannya jika dibandingkan 
dengan sanad-sanad sahih yang lain. 1 2 Malahan ada banyak hadith 
yang diriwayatkan oleh Muslim secara bersendirian itu lebih kuat 
status sahihnya berbanding hadith yang diriwayatkan oleh al-Bukhari 
secara bersendirian disebabkan terdapat sebahagian perawinya yang 
diperselisihkan tahap kredibiliti mereka. 3 Menurut hemat penulis, 
kritikan Syeikh ‘Abd al-Fattah ini tepat dan sewajarnya pembahagian 
keutamaan peringkat hadith sahih tersebut tidak lagi dipraktiskan di 
dalam mana-mana sukatan pelajaran ilmu mustalah al-hadith. 


1 Kenyataan al-Amir al-San‘ani ini dinukilkan secara panjang lebar oleh Syeikh 
‘Abd al-Fattah Abu Ghuddah di dalam nota kaki: Abu Bakr Muhammad ibn Musa 
al-Hazimi (1997), Syurut al-A’immah al-Khamsah, di dalam: Thalath Rasa’il fi 
Thn Mustalah al-Hadith, Halab: Maktab al-Matbu‘at al-Islamiyyah, h. 175-182. 

2 Tahir ibn Muhammad Salih al-Jaza’iri al-Dimasyqi (1995), op.cit., h. 290-295. 

3 Ibid., h. 293-294. 

iii. Isu-isu Mengenai Hadith Da’if: 

(a) Masalah kedudukan hadith da‘if yang diterima pakai ramai 
umat Islam: 

Masalah ini disebut oleh Syeikh ‘Abd al-Fattah di bahagian 
akhir kitab al-Ajwibah al-Fadilah. 1 Dalam pembentangan masalah ini, 
sebahagian besar isinya beliau ringkaskan sahaja daripada tulisan al- 
‘Allamah Syeikh Husayn ibn Muhsin al-Ansari al-Yamani (m. 
1327H) di dalam risalahnya: al-Tuhfah al-Mardiyyah fi Hall Ba‘d al- 
Musykilat al-Hadithiyyah. Menjadi adat kebiasaan beliau dalam 
memetik penjelasan-penjelasan yang telah ditulis oleh alim ulama 
sebelumnya yang bertepatan dengan pendapat beliau sendiri, lalu 
dipersembahkan dengan sedikit olahan dan tambahan. Maka dapat 
difaham bahawa Syeikh ‘Abd al-Fattah berpendapat adalah harus 
beramal dengan hadith da‘if apabila ia diterima secara meluas oleh 
umat Islam, di mana mereka beramal dengan isi kandungnya. Maka, 
amalan umat Islam sebegini dapat dianggap sebagai tashih terhadap 
kedudukan hadith tersebut. Beliau menyokong pendapat al-Hafiz al- 
Sakhawi yang menyatakan bahawa apabila umat Islam menerima 
secara meluas suatu hadith da‘if, maka ia harus diamalkan menurut 
pendapat yang sahih. 1 2 


Antara contoh hadith da‘if yang diterima dan diamal oleh 
ramai umat Islam ialah hadith berkaitan dengan talqin. al-‘Allamah 
Husayn ibn Muhsin al-Ansari membawakan kata-kata Ibn al-Qayyim 
yang menyebut di dalam kitab al-Ruh bahawa hadith tersebut adalah 
da‘if yang diriwayatkan oleh al-Tabarani di dalam Mujamnya 
daripada Abu Umamah r.a. katanya: Sabda Rasulullah s.a.w: 

1 ‘Abd al-Hayy al-Laknawi (1994), al-Ajwibah al-Fadilah li al-As’ilah al-Asyarah 

al-Kamilah, Halabi Maktab al-Matbu‘at al-Islamiyyah, c. 3, h. 228-238. 

2 Ibid., h. 51-52. 

Terjemahan: 

“Apabila mati salah seorang kamu, lalu kamu ratakan 
tanah ke atasnya, maka hendaklah bangun salah 
seorang dari kamu di atas bahagian kepala kuburnya, 
kemudian berkata: Wahai fulan ibn fulanah! 

Sesungguhnya ia mendengar tetapi tidak dapat 
menjawab. Kemudian katalah: Wahai fulan ibn 
fulanah!, kali kedua. Sesungguhnya ia mula duduk. 
Kemudian katalah: Wahai fulan ibn fulanah! Lalu ia 
menjawab: Bimbinglah kami, semoga Allah merahmati 
kamu. Akan tetapi kamu semua tidak dapat 
mendengarnya. Maka katakanlah: Ingatlah apa yang 
kamu bawa keluar bersama daripada dunia ini, iaitu 
penyaksian bahawa tiada Tuhan yang disembah 
melainkan Allah, dan sesungguhnya Muhammad itu 
adalah utusan Allah. Sesungguhnya kamu telah reda 
bahawa Allah sebagai Tuhan kamu, Islam sebagai 
agama kamu, Muhammad sebagai nabi kamu dan al- 
Quran sebagai imam/pemimpin kamu. Sesungguhnya 
malaikat Munkar dan Nakir masing-masing berundur 
dan berkata: Mari kita pergi, apa lagi yang 

membuatkan kita duduk di sisi orang ini, sedang dia 
telah ditalqinkan hujahnya? Dan Allah dan RasulNya 
menjadi hujah baginya terhadap dua malaikat itu. 
Lantas seorang lelaki bertanya: Wahai Rasulullah, 
sekiranya dia tidak tahu nama ibunya? Jawab baginda: 
Hendaklah dinasabkan kepada ibunya Hawwa’, iaitu 
wahai fulan ibn Hawwa”’. 1 


Hadith Riwayat al-Tabarani 


Menurut Ibn al-Qayyim, hadith tersebut walaupun tidak sabit, 
namun berterusan pengamalannya di banyak negeri dan di pelbagai 


1 Ibid., h. 231-232. lihat: Abu al-Qasim Sulayman ibn Ahmad al-Tabarani (1986), 
al-Mujam al-Kabir, no. hadith: 7907. 

zaman, tanpa sebarang bantahan alim ulama adalah sudah memadai 
untuk beramal dengannya . 1 Demikian pandangan yang turut 
disepakati oleh Syeikh ‘Abd al-Fattah. 

(b) Menolak dakwaan bahawa pengertian hadith da‘if di sisi 
Imam Ahmad ibn Hanbal ialah hadith hasan. 

Dakwaan yang dikritik oleh Syeikh ‘Abd al-Fattah tersebut 
adalah sepertimana yang disebut oleh Syeikh Ibn Taymiyyah di dalam 
al-Tuhfah al-Mardiyyah , 2 katanya; 

“Penetapan darjat hasan adalah suatu pengistilahan al- 
Tirmidhi, sedangkan ulama hadith selain al-Tirmidhi 
hanya membahagikan hadith kepada sahih dan daif 
sahaja. Daif menurut mereka ialah hadith yang rendah 
daripada darjat sahih. Bolehjadi ianya ditinggalkan 
kerana perawinya dituduh berdusta atau banyak 
silapnya, dan bolehjadi ianya hasan kerana perawinya 
tidak dituduh berdusta. Inilah maksud kata-kata Imam 
Ahmad: Beramal dengan daif adalah lebih utama 
daripada qiyas ”. 3 

Syeikh Muhammad ‘Awwamah, murid Syeikh ‘Abd al-Fattah, 
telah menganalisis dakwaan Ibn Taimiyyah tersebut di dalam suatu 
perbahasan. Melihat kepada isi perbincangannya yang bertepatan 
dengan pemikirannya, Syeikh ‘Abd al-Fattah telah memuatkan isi 
perbahasan tersebut di dalam ulasannya terhadap kitab Qawa ‘id fi 
‘Ulum al-Hadith oleh Syeikh Zafar Ahmad al-‘Uthmani al- 


1 Ibici, h. 231-232. Kebanyakan para ulama di dalam keempat-empat mazhab, iaitu ; 
Hanafi, Maliki, Syafii dan Hanbali, tidak pun melarang amalan talqin ini, bahkan 
ianya adalah harus, malah ada yang menghukumkan sebagai mustahab. (Lihat: 
Mahmud Sa‘id Mamduh (2003), Kasyf al-Sutur ‘amma Usykil min Ahkam al- 
Qubur, Dubai: Dar al-Faqih, h. 245-250). 

2 Juga disebut oleh Ibn Taymiyyah di dalam kitabnya Minhaj al-Sunnah al- 
Nabawiyyah (2:191), seperti yang dinukil oleh Syeikh ‘Abd al-Fattah Abu 
Ghuddah di dalam: ‘Abd al-Hay al-Laknawi (1987), al-Raf‘ wa al-Takmil fi al- 
Jarh wa al-Ta‘dil, Halab: Maktab al-Matbu‘at al-Islamiyyah, c. 3, h. 75, & ‘Abd 
al-Hayy al-Laknawi (1994), al-Ajwibah al-Fadilah li al-As’ilah al-‘Asyarah al- 
Kamilah, Halab: Maktab al-Matbu‘at al-Islamiyyah, c. 3, h. 47. 

3 Zafar Ahmad al-Tahanawi (1996), Qawa‘id fi ‘Ulum al-Hadith, Kaherah: Dar al- 

Salam, c. 6, h. 100. 

Tahanawi 1 . Meskipun ianya bukan tulisan kritikan beliau, namun 
persetujuan beliau terhadap natijah yang dicapai oleh Syeikh 
Muhammad ‘Awwamah dapat dianggap juga sebagai buah 
pemikirannya, malah beliau turut membuat beberapa penambahan 
fakta . 2 

Secara ringkas, dakwaan Ibn Taymiyyah bahawa hadith 
menurut ulama terdahulu hanya terbahagi kepada sahih dan daif 
sahaja, dan darjat hasan pula adalah istilah baru yang dibuat oleh al- 
Tirmidhi, adalah dakwaan yang tidak tepat. Ini kerana istilah hasan 
sebenarnya telah digunapakai oleh ramai ulama sebelum al-Tirmidhi 
lagi, seperti Imam Ahmad ibn Hanbal sendiri, ‘Ali ibn al-Madini, 
Imam al-Bukhari, Ya‘qub ibn Syaybah, Muhammad ibn ‘Abd Allah 
ibn Numayr, Abu Hatim al-Razi, Imam al-Syafi‘i, Abu Zur‘ah al-Razi 
dan lain-lain. Sebagai contohnya, di dalam kitab al- ‘Ilal al-Kabir, al- 


1 Beliau dilahirkan pada 13 Rabiul Awwal tahun 1310 H di Deoband. Antara guru- 
guru yang beliau pelajari ilmu daripada mereka ialah Syeikh Muhammad Yasin, 
pakciknya Hakim al-Ummah Mawlana Muhammad Asyraf ‘Ali al-Tahanawi, 
Mawlana Muhammad ‘Abd Allah al-Ganguhi, abangnya Mawlana Sa‘id Ahmad, 
Mawlana Muhammad Ishaq al-Bardawani, Mawlana Muhammad Rasyid al- 
Kanpuri dan Mawlana Khalil Ahmad al-Saharanpuri dan lain-lain. Kariernya 
bermula sebagai seorang tenaga pengajar di Madrasah Mazahir al-‘Ulum di 
Saharanpur. Kemudian beliau bertukar ke Madrasah Imdad al-‘Ulum di Tahanah 
Bahwan. Setelah itu, beliau ke Dakka di Timur Pakistan (sebelum wujud nama 
Bangladesh) dan menyumbangkan tenaganya mengajar di sana selama 8 tahun. 
Beliau juga mengasaskan di sana al-Jami‘ah al-Qur’aniyyah al-‘Arabiyyah. 
Kemudian beliau telah berpindah pula ke Barat Pakistan (Pakistan sekarang) di 
Asyraf Abad dan mengajar di Dar al-‘Ulum al-Islamiyyah. Antara karya-karyanya 
ialah kitab I‘la’ al-Sunan, yang dikarangnya selama hampir 20 tahun, berserta 
mukadimahnya Inha’ al-Sakan ila Man Yutali ‘ I‘la’ al-Sunan, Inja’ al-Watan ‘an 
al-Izdira’ bi Imam al-Zaman, Dala’il al-Qur’an ‘ala Masa’il al-Nu‘man, Kasyf 
al-Duja ‘an Wajli al-Riba dan al-Fatawa al-Imdadiyyah, serta kitab-kitab 
berbahasa Urdu seperti al-Qawl al-Matinfi al-Ikhfa’ bi Amin, Syacj al-Ghayn ‘an 
Haq Raf‘ al-Yadayn, Rahmah al-Quddus fi Tarjamah Bahjah al-Nufus dan 
Fatihah al-Kalam fi al-Qira’ah Khalf al-Imam. Beliau telah meninggal dunia 
pada tahun 1394 H. Lihat: Zafar Ahmad al-Tahanawi (1996), Qawa‘id fi ‘Ulum 
al-Hadith, Kaherah: Dar al-Salam, c. 6, h. 8-10. 

2 Ibid., h. 100-108. Syeikh ‘Abd al-Fattah pada mulanya tidak memberi sebarang 
komentar terhadap dakwaan bahawa hadith da‘if yang dimaksudkan Imam 
Ahmad itu ialah hadith hasan, seperti yang dapat dilihat dalam nota kaki kitab al- 
Ajwibah al-Fadilah oleh Imam al-Laknawi halaman 47-49. Penjelasan masalah 
ini turut disentuh oleh Syeikh ‘Abd al-Fattah secara sepintas lalu di dalam 
tahkiknya terhadap kitab al-Raf‘ wa al-Takmil fi al-Jarh wa al-Ta‘dil oleh Imam 
al-Laknawi halaman 75-76. 

Tirmidhi pernah bertanya kepada Imam al-Bukhari tentang hadith- 
hadith berkaitan tempoh masa menyapu ke atas khuf, lalu jawab al- 
Bukhari: “Hadith Safwan ibn ‘Assal adalah sahih, dan hadith Abu 
Bakrah adalah hasan”. Malah Ibn Taymiyyah sendiri pernah 
menukilkan di dalam Risalah fi Tafdil Abi Bakr ‘ala ‘Ali, bahawa 
Imam Ahmad dan al-Tirmidhi telah menghukum hasan bagi hadith: 
“Barangsiapa yang aku adalah tuannya, maka ‘Ali juga adalah 
tuannya”. Maka, jelaslah bahawa istilah hasan bukanlah istilah baru 
yang dibuat oleh al-Tirmidhi dan beliau sebenamya hanya 
mempopularkan istilah berkenaan di dalam kitab al-Sunannya . 1 

Dakwaan Ibn Taymiyyah bahawa hadith da‘if di sisi Imam 
Ahmad ialah hadith hasan menurut al-Tirmidhi adalah dakwaan yang 
tidak tepat. Ini kerana hadith da‘if yang dimaksudkan oleh Imam 
Ahmad adalah hadith daif sebenar yang tidak mencukupi syarat-syarat 
penerimaan hadith, yang menurut pendapatnya lebih kuat daripada al- 
ra’y (ijtihad ulama). Malah tidak ada faedah jika ditafsirkan kata-kata 
beliau sebagai ; hadith hasan itu lebih kuat daripada al-ra’y (ijtihad 
ulama), kerana sudah dimaklumi bahawa hadith hasan menjadi hujah 
seperti hadith sahih menurut ulama-ulama terdahulu, dan tidak ada 
siapa yang menafikannya kecuali pada pendapat Abu Hatim dan al- 
Qadi Ibn al-‘Arabi yang mana ianya memerlukan kepada 
penyelidikan lanjut . 2 * * * & Demikian pandangan Syeikh Muhammad 
‘Awwamahyang juga disepakati oleh gurunya, Syeikh ‘Abd al-Fattah. 


1 Ibid., h. 101-106. 

2 Ibid., h. 106-108. Pandangan yang masyhur disebut-sebut daripada Ibn al-‘Arabi 

ialah menolak hadith daif secara total, sepertimana contohnya, disebut oleh al- 
Sakhawi di dalam al-Qawl al-Badi' . Bagaimanapun, Syeikh ‘Abd al-Fattah Abu 
Ghuddah mempunyai pandangan tersendiri, beliau berpendapat bahawa pendirian 
Ibn al- ‘ Arabi terhadap hadith daif juga sebenarnya adalah sama seperti pendirian 

jumhur ulama. Ini berdasarkan pandangan beliau terhadap beberapa hadith daif di 
dalam kitabnya Maraqi al-ZuIaf. Contohnya, pada hadith: “Didoakan orang yang 
bersin sebanyak tiga kali...”, beliau menyebut: “Hadith ini meskipun pada 
sanadnya ada perawi majluil , akan tetapi mustahab beramal dengannya, kerana 
ianya berbentuk mendoakan kebaikan, bersilaturrahim dan mengasihi saudara, 

justeru itu adalah lebih utama beramal dengannya”. (lihat: ‘Abd al-Fattah Abu 
Ghuddah, ed. (1997), Thalath Rasa’il fi Istihbab al-Du‘a’ wa Raf al-Yadayn 
ba‘d al-Salawat al-Maktubah. Halab: Maktab al-Matbu‘at al-Islamiyyah, h. 102 

& 143). 

(c) Imam al-Bukhari tidak melarang daripada mengambil hadith 
da‘if secara mutlak 

Syeikh ‘Abd al-Fattah menolak pendapat yang mengatakan 
bahawa Imam al-Bukhari melarang daripada mengambil hadith da‘if 
secara mutlak, tanpa membezakan sama ada di dalam perkara ahkam 
(hukum-hakam) mahupun fada’il (kelebihan amalan). Pendapat 
tersebut dinyatakan oleh Syeikh Jamal al-Din al-Qasimi di dalam 
Qawa‘id al-Tahdith dan juga Syeikh Muhammad Zahid al-Kawthari 
di dalam Maqalat al-Kawthari. Beliau perpandangan bahawa 
pendapat tersebut sebenarnya tidak tepat sama sekali, sebagaimana 
yang dapat dilihat secara analisis di dalam kitab al-Bukhari sendiri 
yang berjudul al-Adab al-Mufrad. Di dalam kitab berkenaan, Imam 
al-Bukhari banyak memuatkan hadith-hadith da‘if kerana kitab 
tersebut disusun oleh beliau di atas landasan Jada 'il. Malah di dalam 
kitab Sahih al-Bukliari juga terdapat sebilangan hadith-hadith 
fada’ilnya yang bersanad longgar. Maka jelaslah bahawa pendirian 
Imam al-Bukhari sebenarnya adalah seiring dengan pendirian jumhur 
ulama dalam melonggarkan sanad hadith-hadith fada’il, ataupun 
dalam beramal dengan hadith da‘if di dalam perkara-perkara fada’il 
dan motivasi ( al-targhib wa al-tarhib). 

iv. Isu-isu Mengenai Hadith Mawdu‘: 

(a) Maksud kata-kata pengkritik hadith: S) “Tidak sah”. 

Syeikh ‘Abd al-Fattah agak tegas dalam menjelaskan kaedah 
yang membezakan antara kata-kata ahli hadith: (^i S) terhadap suatu 
hadith yang terdapat di dalam kitab-kitab Ahadith al-Ahkam, dengan 
kata-kata ahli hadith: (^h S) terhadap suatu hadith yang terdapat di 

dalam kitab-kitab al-Mawdu ‘at, al-Du ‘afa ’, al-Majruhin dan al-Rijal. 
Beliau mengkritik kenyataan Syeikh Zafar Ahmad al-Tahanawi yang 
menyebut: 

“Tidak semestinya dari kata-kata ahli hadith: ‘Tidak 
sah atau tidak sabit hadith ini’, bermaksud bahawa ia 
adalah hadith mawdu‘ atau daif. Demikian juga tidak 
semestinya dari kata-kata rnereka: ‘Tidak sah atau 
tidak sabit suatu hadith pun dalam bab ini’, bermaksud 


1 ‘Abd al-Hayy al-Laknawi (1996), Zafar al-Amani fi Syarh Mukhtasar al-Sayyid 
al-Syarif al-Jurjani, Halab: Maktab al-Matbu‘at al-Islamiyyah, h. 182-186. 

bahawa tidak ada satu pun hadith yang bertaraf 
hasan”. 1 2 

Menurut Syeikh ‘Abd al-Fattah, pendapat beliau sebenarnya 
dikutip daripada pendapat Imam al-Laknawi dalam kitabnya al-Raf‘ 
wa al-Takmil yang mengikut pula pendapat Syeikh ‘Ali al-Qari dalam 
al-Masnu‘ dan Imam al-Zarkasyi dalam al-Nukat ‘ala Ibn al-Salah. 
Dalam komentamya, Syeikh‘Abd al-Fattah menyebut bahawa 
kenyataan tersebut adalah benar sekiranya ditujukan kepada hadith 
yang terdapat di dalam kitab-kitab Ahadith al-Ahkam. Adapun jika 
ditujukan kepada hadith yang terdapat di dalam kitab-kitab al- 
Mawdu‘at dan al-Du‘afa’, maka kenyataan berkenaan adalah tidak 

benar sama sekali kerana tujuan pengarang-pengarangnya ialah bagi 

2 ’ 

menghukum hadith-hadith tersebut sebagai mawdu‘. 

Menurut Syeikh ‘Abd al-Fattah, ramai ulama yang tidak 
membezakan antara dua istilah berkenaan, antaranya sepertimana 
yang disebut oleh beliau; Badr al-Din al-Zarkasyi, al-Suyuti, Ibn 
‘Arraq, ‘Ali al-Qari, ‘Abd al-Hay al-Laknawi, Jamal al-Din al- 
Qasimi, Muhammad al-Khadir Husayn, ‘Abd al-Rahman al- 
Mu‘allimi, dan lain-lain. Kupasan masalah ini berserta contohnya 
disentuh dengan panjang lebar oleh beliau dalam mukadimah kitab al- 
Masnu‘ fi Ma‘rifah al-Hadith al-Mawdu‘ oleh Syeikh ‘Ali ibn Sultan 
Muhammad al-Qari al-Harawi. 3 Beliau juga menjelaskan kaedah ini 
di dalam tahkiknya terhadap kitab al-Raf‘ wa al-Takmil fi al-Jarh wa 
al-Ta‘dil oleh Imam ‘Abd al-Hay al-Laknawi, 4 Zafar al-Amani bi 
Syarh Mukhtasar al-Sayyid al-Syarif al-Jurjani juga oleh al- 
Laknawi, 5 dan secara ringkas di awal kitab al-Manar al-Muniffi al- 
Sahih wa al-Da 7/'olch Imam Ibn Qayyim al-Jawziyyah 6 . 


1 Zafar Ahmad al-Tahanawi (1996), op.cit., h. 282. 

2 Ibid., h. 282-283. 

3 ‘Ali ibn Sultan Muhammad al-Qari al-Harawi (1994), al-Masnu‘ fi Ma‘rifah al- 

Haclith al-Mawdu‘, Halab: Maktab al-Matbu'at al-Islamiyyah, c. 5, h. 17-42. 

4 ‘Abd al-Hay al-Laknawi (1987), al-Raf‘ wa al-Takmil fi al-Jarh wa al-Ta‘dil, 

Halab: Maktab al-Matbu‘at al-Islamiyyah, c. 3, h. 191-195. 

5 ‘Abd al-Hay al-Laknawi (1996), Zafar al-Amani bi Syarh Mukhtasar al-Sayyid al- 

Syarif al-Jurjani, Halab: Maktab al-Matbu‘at al-Islamiyyah, c. 3, h. 467-475. 

6 Syams al-Din Muhammad ibn Abi Bakr ibn Qayyim al-Jawziyyah (1994), op.cit., 

h. 17-18. 

(b) Menolak pento,s/?i/?an sesuatu hadith berdasarkan kasyaf ahli 
sufi. 

Syeikh ‘Abd al-Fattah mengkritik mereka yang berpegang 
dengan kasyaf ahli sufi dalam pentos/??7?an sesuatu hadith mawdu‘, 
dan menegaskan bahawa hadith perlulah diambil daripada ahlinya dan 
tidak boleh diambil daripada orang yang bukan ahlinya, walaupun 
mereka itu tinggi martabatnya sekalipun. 1 Antara contoh hadith- 
hadith mawdu‘ yang ditashihkm oleh ahli sufi berdasarkan kasyaf 
ialah; 


i. Hadith: 






Terjemahan: “Aku mulanya umpama harta yang tidak 
dikenali, lalu Aku pun ingin untuk dikenali, maka Aku 
menjadikan sekalian makhluk, dan Aku 
memperkenalkan mereka akan diriKu, lantas mereka pun 
mengenaliKu”. 2 3 


ii. Hadith: 

. aJ cj Js L»J 

Terjemahan: “Surah Yasin menjadi penawar mengikut 
niat ia dibacakan”. 


Syeikh ‘Abd al-Fattah berpendapat, jika pcn/«.s7?/7?an atau 
pentad‘ifan sesuatu hadith berdasarkan kasyaf ahli sufi ini diterima, 
maka akan rosaklah kelak ilmu-ilmu dan kaedah-kaedah hadith yang 
telah dibina oleh para ulama hadith sejak sekian lama dahulu. Urusan 
pento.s/??/?an atau pentad‘ifan sesuatu hadith yang dibuat oleh para 
ulama hadith akan menjadi sesuatu yang tidak ada makna apa-apa 
bagi mereka yang berpandangan bahawa mereka sudah kasyaf atau 
melihat dirinya sudah mencapai kasyaf. Persoalannya, bila pula para 
ulama mengiktiraf bahawa bagi memastikan kesahihan sesuatu hadith 
itu terdapat dua cara, iaitu melalui periwayatan yang sahih daripada 
ahli hadith dan juga kasyaf ahli sufi? Beliau menegaskan agar sentiasa 


1 ‘Ali ibn Sultan Muhammad al-Qari al-Harawi (1994), op.cit., h. 218. 

2 Ibid., h. 141. 

3 Ibid., h. 215. 

berwaspada dan tidak terpedaya dengan dakwaan seumpama ini . 1 
Syeikh ‘Abd al-Fattah juga sering berulang-ulang kali mengingatkan 
di dalam tulisannya bahawa hadith perlu diambil daripada ahlinya dan 
jangan diambil daripada orang yang bukan ahlinya, walaupun orang 
tersebut berkedudukan lebih tinggi dan namanya lebih masyhur di 
dalam disiplin ilmu-ilmu yang lain . 2 

v. Isu-isu Sekitar Syarat Penerimaan Hadith Menurut Imam- 
imam Muktabar. 

(a) Kritikan Imam Muslim berhubung syarat hadith mu ‘an ‘an. 

Dalam masalah ini, Syeikh ‘Abd al-Fattah menjelaskan secara 
terperinci perselisihan yang berlaku di antara Imam Muslim dengan 
‘lawan’nya berkaitan masalah hadith yang diriwayatkan dengan lafaz 
‘an (daripada) pada sanadnya. ‘Lawan’nya mengatakan bahawa 
hadith yang terdapat pada sanadnya/n/an ‘anjulan (si-fulan daripada 
si-fulan) tidak boleh dibuat hujah sama sekali melainkan setelah 
diketahui bahawa mereka berdua pernah bertemu, atau pernah saling 
meriwayatkan hadith, atau ada khabar yang menyatakan tentang 
pertemuan mereka, sama ada sekali ataupun lebih dari itu. Jika tidak 
demikian, maka hadith tersebut dikira mawquf (ditahan dan tidak 
boleh diterima) serta tidak boleh dibuat hujah. 

Menjawab kenyataan di atas, Imam Muslim mengatakan 
bahawa pandangan tersebut adalah pandangan yang baru dan tidak 
pernah disebut oleh ulama hadith sebelumnya. Ini kerana pandangan 
yang disepakati oleh para ulama hadith menurutnya ialah setiap orang 
perawi thiqah yang meriwayatkan sebuah hadith daripada seorang 
perawi thiqah yang seumpamanya dan terdapat kemungkinan 
pertemuan mereka berdua bagi meriwayatkan hadith, kerana kedua- 
duanya berada dalam satu zaman yang sama, walaupun tidak ada 
sebarang khabar yang menyatakan bahawa mereka berdua pemah 
bertemu, maka riwayat hadith tersebut adalah sabit dan boleh dibuat 
hujah, melainkan jika terdapat di sana bukti yang jelas bahawa perawi 
tersebut tidak pernah bertemu dengan gurunya itu, ataupun tidak 
pernah mendengar sebarang riwayat daripadanya . 3 


1 Ibid., h. 273. 

2 Lihat: Ibid., h. 95, 96, 109, 218, 344. 

3 Syams al-Din Abu ‘Abd Allah Muhammad ibn Ahmad al-Dhahabi (2000), op.cit., 

h. 117-118. 

Kenyataan ini dikuatkan oleh Imam Muslim dengan dalil-dalil 
yang menunjukkan bahawa ramai para ulama salaf dari kalangan 
sahabat dan tabiin yang berbuat demikian. Menurutnya lagi, 
pandangan bahawa hadith mu‘an‘an (yang terdapat pada sanadnya 
fulan ‘an julan ) tidak boleh dibuat hujah adalah pandangan yang 
lemah dan ianya dapat menolak sebahagian besar al-sunnah. 1 2 
Kemudian Syeikh ‘Abd al-Fattah membawakan pandangan- 
pandangan ulama yang menguatkan mazhab Imam Muslim tersebut, 
antara mereka ialah al-Hafiz Ibn Hibban, al-Qadi Abu Bakr al- 
Baqillani, Imam al-Nawawi, al-Hafiz al-Dhahabi, al-Hafiz Ibn Hajar, 
Syeikh ‘Abd al-Haq al-Dihlawi, al-Amir al-San‘ani, Imam Ibn 
Jama‘ah, al-Tibi, al-Syarif al-Jurjani, Imam al-Laknawi, dan Syeikh 
Syabbir Ahmad al-‘Uthmani.“ 

Adapun tentang siapa yang dimaksudkan oleh Imam Muslim 
di dalam kritikannya itu, Syeikh ‘Abd al-Fattah menolak pandangan 
mereka yang mengatakan bahawa beliau ialah Imam al-Bukhari. Ini 
kerana Imam al-Bukhari tidak dilihat mensyaratkan syarat sedemikian 
bagi menentukan kesahihan hadith, akan tetapi beliau hanya 
mempraktiskan perkara tersebut di dalam kitabnya al-Sahih. Adapun 
orang yang mensyaratkan syarat sebegitu bagi menentukan kesahihan 
hadith ialah ‘Ali ibn al-Madini, dan beliaulah sebenarnya ‘lawan’ 
yang dimaksudkan oleh Imam Muslim di dalam kritikannya itu 
menurut Syeikh ‘Abd al-Fattah. Beliau menguatkan pandangan ini 
dengan pendapat-pendapat ulama besar seperti al-Hafiz Ibn Kathir, 
Imam al-Bulqini, al-Hafiz Ibn Hajar, al-Hafiz al-Biqa‘i dan 
Muhammad ibn Qasim al-Ghazzi. Begitu juga bukti sejarah 
menunjukkan bahawa Imam Muslim telah selesai menyiapkan kitab 
al-Sahihnya pada tahun 250 Hijrah, iaitu setelah 15 tahun beliau 
menyusunnya. Pada tahun yang sama itu juga Imam al-Bukhari 
sampai ke Naysabur dan Imam Muslim telah mendampingi beliau 
dengan sepenuhnya selama 5 tahun berikutnya. Maka jelaslah bahawa 
kritikan yang ditulis oleh Imam Muslim di awal mukadimah al- 
Sahihnya kira-kira 15 tahun sebelum kedatangan Imam al-Bukhari itu, 
sama sekali bukanlah ditujukan kepada gurunya, Imam al-Bukhari. 3 


1 Ibid., h. 119-121. 

2 Ibid., h. 125-131. 

3 Ibid., h. 134-140. 

(b) Masalah hadith-hadith yang tidak diberi sebarang komen oleh 
Imam Abu Dawud 1 di dalam kitab al-Sunannya. 

Syeikh ‘Abd al-Fattah telah memberi ulasan panjang 
berhubung masalah hadith-hadith yang tidak diberi sebarang komen 
oleh Imam Abu Dawud di dalam kitab al-Sunam lya ketika mentahkik 
Risalah al-Imam Abi Dawucl ila Ahl Makkah fi Wasf Sunanih. Ini 
kerana menurut Abu Dawud di dalam risalahnya, bahawa hadith- 
hadith yang tidak diberi sebarang komen oleh beliau itu adalah 
bersifat salih (baik) semuanya. Bagaimanapun, Syeikh al-Kawthari 
dengan menukilkan pandangan Imam al-Nawawi berpendapat bahawa 
di dalam kitab Sunan Abi Dawud ini terdapat sebahagian hadith- 
hadith yang da‘if kerana diriwayatkan oleh perawi-perawi yang 
lemah. 2 

Dalam mengurai masalah ini, Syeikh ‘Abd al-Fattah telah 
menukilkan banyak pendapat ulama yang berkaitan mengenainya 
seperti al-Hafiz Ibn Hajar, al-Hafiz al-Biqa‘i, al-‘Allamah Ibn al- 
Wazir al-Yamani, al-Hafiz al-Mundhiri, al-Syawkani dan Ibn Qayyim 
al-Jawziyyah yang semuanya bersetuju bahawa hadith-hadith yang 
tidak diberi sebarang komen oleh Abu Dawud itu sebahagiannya ada 


1 al-Imam Abu Dawud Sulayman ibn al-Asy ‘ath ibn Ishaq ibn Basyir ibn Syaddad 

al-Azdi al-Sijistani. Beliau dilahirkan pada tahun 202 H, dan meninggal dunia 
pada tahun 275 H di Basrah. Beliau bermula menuntut ilmu daripada ulama- 
ulama di negerinya, kemudian barulah beliau keluar mengembara ke berbagai 
negeri seperti Khurasan, Iraq, Jazirah, Syam, Hijjaz, Mesir dan lain-lain. Beliau 
telah belajar dengan ramai ulama, antaranya ialah Imam al-Bukhari, Imam 
Ahmad ibn Hanbal, Muslim ibn Ibrahim, ‘Abd Allah ibn Raja’ dan lain-lain 
lagi. Antara murid-muridnya pula ialah Abu ‘Isa al-Tirmidhi, Abu ‘Abd al- 
Rahman al-Nasa’i, Abu ‘Awanah, Abu Sa‘id ibn al-A‘rabi, Abu ‘Ali al-Lu’lu’i, 
Abu Bakr ibn Dasah dan lain-lain lagi. Menurut Ibrahim al-Harbi setelah Imam 
Abu Dawud selesai menulis kitab al-Sunan nya: “Dilembutkan bagi Abu Dawud 
hadith, sepertimana dilembutkan bagi Nabi Dawud a.s. besi”. Antara karya- 
karya yang ditulisnya selain kitab al-Sunan ialah kitab al-Marasil, al-Nasikh 
wa al-Mansukh, Fada’il al-A‘mal, Kitab al-Zuhd, Dala’il al-Nubuwwah, al- 
Ba‘th, Tasmiyyah al-Ikhwah dan sebagainya. Lihat: Syams al-Din Ahmad ibn 
Muhammad ibn Abi Bakr ibn Khallikan (1997), Wajayat aI-A‘yan wa Anba’ 
Abna’ al-Zaman, Beirut: Dar Ihya’ al-Turath al-‘Arabi, j. 1, h. 382-383. Khayr 
al-Din al-Zirikli (1998), al-ATam, Beirut: Dar al-Tlm li al-Malayin,c. 13, j. 3, 
h. 122. 

2 Abu Dawud (1997), Risalah al-Imam Abi Dawud ila Ahl Makkah fi Wasf Sunanih, 

di dalam: Thalath Rasa’il fi ‘Ilm Mustalah al-Hadith, Halab: Maktab al- 
Matbu‘at al-Islamiyyah, h. 38. 

hadith yang kuat kerana disokong oleh riwayat lain serta boleh dibuat 
hujah, dan sebahagiannya pula hadith da‘if yang tidak boleh 
digunakan sebagai hujah, meskipun menurut mazhab Abu Dawud 
hadith da‘if itu lebih kuat daripada qiyas atau pendapat para mujtahid. 
Syeikh ‘Abd al-Fattah kemudiannya merumuskan bahawa hadith- 
hadith tersebut sekiranya tidak diberi sebarang komen oleh Abu 
Dawud, serta al-Hafiz al-Mundhiri - yang meringkaskan kitabnya 
dalam Mukhtasar Sunan Abi Dawud - dan juga Ibn Qayyim al- 
Jawziyyah - yang mensyarahkan pula kitab ringkasan tersebut dalam 
Tahdhib Mukhtasar Sunan Abi Dawud - secara kesepakatan antara 
mereka, maka ianya dapat dianggap sebagai hadith yang boleh dibuat 
hujah. 1 

(c) Menolak tanggapan bahawa Imam al-Tirmidhi agak longgar 
di dalam menerima hadith dan tidak bersikap tegas. 

Syeikh ‘Abd al-Fattah mengkritik kenyataan al-Hafiz al- 
Dhahabi di dalam Siyar A‘lam al-Nubala’ yang menyebut bahawa 
Imam al-Tirmidhi agak longgar di dalam menerima hadith dan tidak 
bersikap tegas dalam mendaifkan sesuatu hadith. 2 Malah di dalam 
kitab Mizan al-Ttidal, al-Hafiz al-Dhahabi secara terang 
menyebutkan bahawa para ulama tidak berpegang dengan 
penta.s/?//7an dan pcnlahsiimn yang dibuat oleh Imam al-Tirmidhi. 
Menurut al-Hafiz al-‘Iraqi di dalam Syarh al-Tirmidhi, seperti yang 
dinukilkan oleh Dr. Nur al-Din ‘Itr di dalam kitabnya al-Imam al- 
Tirmidhi wa al-Muwazanah bayn Jami ‘ih wa bayn al-Sahihayn, kata- 
kata al-Dhahabi bahawa para ulama tidak berpegang dengan 
pentashihm Imam al-Tirmidhi sebenarnya tidaklah tepat, kerana 
ramai orang yang masih lagi terus berpegang dengan penta.s7?//;an al- 
Tirmidhi. 3 

Syeikh ‘Abd al-Fattah juga membawakan kenyataan Syeikh 
Muhammad Anwar Syah al-Kasymiri di dalam kitab beliau Fayd al- 
Bari berhubung kredibiliti Imam al-Tirmidhi yang tetap dipercayai 
dalam melakukan pentashihm dan pentahsinm hadith. Masalah ini 
turut dibahaskan oleh Syeikh Muhammad ibn Ibrahim al-Wazir al- 


1 Ibid., h. 39-45. 

2 Syams al-Din Muhammad ibn Ahmad al-Dhahabi (2001), Siyar A‘lam al-Nubala' , 

Beirut: Mu’assasah al-Risalah, c. ll,j. 13, h. 276. 

3 Abu al-Fadl Muhammad ibn ‘Ali ibn Ahmad ibn Tahir al-Maqdisi (1997), Syurut 

al-A 'immah al-Sittah, h. 93-94. 

Yamani di dalam kitabnya Tanqih al-Anzar secara panjang lebar, dan 
natijahnya beliau berpendapat bahawa harus berpegang dengan 
penentuan hukum yang dibuat oleh Imam al-Tirmidhi itu. Demikian 
huraian Syeikh ‘Abd al-Fattah, dengan menambah bahawa Imam al- 
Tirmidhi sudah disepakati ketokohannya di dalam mengenal hadith- 
hadith, dan tidak sabit bahawa beliau banyak melakukan kesilapan di 
dalam pentashihan dan pcn/c//?.s7min hadith. Malah Imam al-Bukhari 
pemah memuji al-Tirmidhi dengan katanya: “Aku memperoleh 
manfaat daripadamu lebih banyak daripada manfaat yang kamu 
perolehi daripadaku”. 1 

(d) Kehujahan hadith mursal menurut Imam Abu Hanifah dan 
Imam Malik. 

Masalah ini berkait dengan metode hukum yang barangkali 
sukar diterima pakai oleh pengamal mazhab lain selain pengamal 
mazhab Imam Abu Hanifah dan Imam Malik. Perlu diingat, Syeikh 
‘Abd al-Fattah adalah seorang alim bermazhab Hanafi, dan beliau 
dilihat cenderung dalam mengukuhkan pendapat imam mazhabnya. 
Beliau mendapati mukadimah kitab al-Tamhid 2 oleh al-Hafiz Ibn 
‘Abd al-Barr mengandungi huraian yang cukup baik di dalam 
menjelaskan masalah ini. 3 Maka beliau telah mengasingkannya untuk 


1 Ibid., h. 94-95. 

2 Risalah ini dicetak di bawah judul ; Khams Rasa’il fi ‘Ilm Mustalah al-Hadith 

yang diselenggarakan oleh anak beliau, Salman Abu Ghuddah pada tahun 2002. 

1 al-Hafiz Abu ‘Umar Yusuf ibn ‘Abd Allah ibn Muhammad ibn ‘Abd al-Barr al- 
Namari al-Qurtubi, yang digelar sebagai ‘Hafiz al-Maghrib’. Beliau dilahirkan 
pada tahun 368 H dan meninggal dunia pada tahun 463 H di Andalus. Di antara 
guru-gurunya ialah Abu al-Qasim Khalaf ibn al-Qasim, ‘Abd al-Warith ibn 
Sufyan, Sa‘id ibn Nasr, Abu al-Walid ibn al-Faradi, Abu ‘Umar Ahmad ibn 
‘Abd al-Malik al-Isybili dan lain-lainnya. Menurut al-Qadi Abu al-Walid al- 
Baji: “Tidak ada di Andalus orang yang seumpama Abu ‘Umar ibn ‘Abd al-Barr 
di dalam bidang hadith’’. Antara karya-karyanya ialah al-Tamhid li ma fi al- 
Muwatta' min al-Ma‘ani wa al-Masanid, al-Istidhkar li Madhahib ‘Ulama’ al- 
Amsar fi ma Tadammanah al-Muwatta ’ min Ma ‘ani al-Ra 'y wa al-Athar, al- 
Isti‘ab, Jami‘ Bayan al-Tlm wa Fadlih wa ma Yanbaghi fi Riwayatih wa 
Hamlih, al-Durar fi Ikhtisar al-Maghazi wa al-Siyar, al-lntiqa ’ fi Fada ’il al- 
Thalathah al-A’immah al-Fuqaha' (juga ditahkik oleh Syeikh ‘Abd al-Fattah 
Abu Ghuddah) dan sebagainya. Lihat: Syams al-Din Ahmad ibn Muhammad ibn 
Abi Bakr ibn Khallikan (1997), Wafayat al-A‘yan wa Anba’ Abna’ al-Zaman, 
Beirut: Dar Ihya’ al-Turath al-‘Arabi, j. 3, h. 445-448. Khayr al-Din al-Zirikli 
(1998), al-ATam, Beirut: Dar al-Tlm li al-Malayin,c. 13, j. 8, h. 240. ‘Abd al- 

ditahkik dan diterbitkan. Judul penuh kitab Ibn ‘Abd al-Barr tersebut 
ialah: al-Tamhid li ma fi al-Muwatta’ min al-Ma‘ani wa al-Masanid. 
Kitab ini berbeza dengan kitab-kitab syarah al-Muwatta’ yang lain 
kerana hadith-hadithnya disusun menurut nama-nama guru Imam 
Malik yang disusun pula berdasarkan huruf-huruf abjad. 

Di dalam mukadimah kitab tersebut, beliau menerangkan 
tentang kehujahan hadith mursal di sisi Imam Malik dan 
pengaplikasiannya di dalam kitab al-Muwatta’ . Beliau berpendapat, 
hadith mursal seorang perawi thiqah adalah hujah dan boleh beramal 
dengannya. Demikian juga pendapat Imam Abu Hanifah dan para 
sahabatnya berhubung pemakaian hadith mursal. Inilah juga pendapat 
dan mazhab yang dipilih oleh Syeikh ‘Abd al-Fattah. 

vi. Isu kitab Ma La Yasa‘ al-Muhaddith Jahluh oleh Abu Hafs 
‘Umar al-Mayyanisyi 1 . 

Syeikh ‘Abd al-Fattah menyentuh perbincangan tentang 
risalah ini di dalam kitab Qafw al-Atharfi Safw ‘Ulum al-Athar karya 
Ibn al-Hanbali al-Halabi" dan kitab Zafar al-Amani fi Syarh 
Mukhtasar al-Sayyid al-Syarif al-Jurjani karya ‘Abd al-Hayy al- 


Fattah Abu Ghuddah (2002), Khams Rasa’il fi ‘Ulum al-Hadith, Beirut: Dar al- 
Basya’ir al-Islamiyyah, h. 20-38. 

1 al-‘Allamah Syeikh Abu Hafs ‘Umar ibn ‘Abd al-Majid ibn al-Hasan al-Qurasyi 

al-Mayyanisyi. Al-Zirikli mencatatkan namanya seperti berikut, ‘Umar ibn ‘Abd 
al-Hamid ibn ‘Umar ibn Husayn. Sumber sejarah didapati tidak mencatatkan 
tarikh kelahirannya. Beliau telah berpindah ke Mekah daripada negerinya 
Mayyanisy, yang merupakan salah sebuah kampung di al-Mahdiyyah, Afrika. 
Beliau adalah Syaykh al-Haram di Mekah pada zamannya. Antara karya-karya 
beliau selain Ma La Yasa ‘ al-Muhaddith Jahluh ialah Ta ‘liqat ‘ala al-Firdaws, 
al-Ikhtiyar fi al-Milah wa al-Akhbar, al-Majalis al-Makkiyyah, dikatakan beliau 
memuatkan di dalamnya hadith-hadith batil (mawduj dan Rawdah al-Musytaq. 
Beliau telah meninggal dunia di Mekah pada tahun 581 H atau 583 H. Lihat: 
Khayr al-Din al-Zirikli (1998), al-A‘lam, Beirut: Dar al-‘Ilm li al-Malayin, j. 5, 
h. 53. ‘Abd al-Fattah Abu Ghuddah (2002), Khams Rasa’il fi ‘Ilm Mustalah al- 
Hadith, Beirut: Dar al-Basya’ir al-Islamiyyah, h. 225-242. Syeikh ‘Abd al-Fattah 
Abu Ghuddah mengkritik mereka yang menggolongkannya di kalangan ulama 
hadith kerana realiti karya-karya beliau tidak mencerminkannya begitu. Lihat 
juga: ‘Abd al-Hayy al-Laknawi (1996), Zafar al-Amani bi Syarli Mukhtasar al- 
Sayyid al-Syarif al-Jurjani, Halab: Maktab al-Matbu‘at al-Islamiyyah, h. 46. 

2 Ibn al-Hanbali al-Halabi al-Hanafi (1987), Qafw al-Athar fi Safw ‘Ulum al-Athar, 

Halab: Maktab al-Matbu‘at al-Islamiyyah, c. 2, h. 37-40. 

Laknawi . 1 Menurutnya, risalah ini lebih sesuai jika dinamakan Ma 
Yasa‘ al-Muhacldith Jahluh (sesuatu yang wajar dibiarkan oleh 
muhaddith) kerana isi kandungan risalah ini banyak bertentangan 
dengan disiplin ilmu hadith yang benar, dan ia menunjukkan kedaifan 
pengetahuan pengarangnya di dalam bidang hadith. Malah 
pengarangnya juga memuatkan sejumlah hadith da‘if dan mawdu‘ di 
dalamnya yang digunakan sebagai hujah. Seperti katanya: “Kalimah 
haddathana (memberitakan kepada kami) dan akhbarana 
(mengkhabarkan kepada kami) adalah sama maksudnya, sebagaimana 
sabda Nabi s.a.w.: Kalimah haddathana dan akhbarana adalah sama”. 
Menurut Syeikh ‘Abd al-Fattah, hadith ini adalah batil dan tidak ada 
asalnya sama sekali . 2 

Kalaulah tidak kerana al-Hafiz Ibn Hajar mencatatkan nama 
risalah ini di dalam kumpulan karya-karya yang masyhur berhubung 
ilmu Mustalah al-Hadith di dalam mukadimah kitabnya Syarh 
Nukhbah al-Fikar, nescaya risalah ini sudah dilupakan sahaja kerana 
kelemahan isi kandungnya. Misalnya, beliau menyatakan bahawa 
syarat al-Bukhari dan Muslim di dalam kitab Sahih mereka ialah 
hadith yang diriwayatkan daripada Nabi s.a.w. itu mestilah 
diriwayatkan oleh dua orang sahabat atau lebih dari dua orang, dan 
diriwayatkan daripada setiap orang sahabat tersebut pula oleh empat 
orang tabiin, dan diriwayatkan daripada setiap orang tabiin itu pula 
oleh lebih daripada empat orang perawi. Kenyataan ini jelas 
membuktikan bahawa beliau tidak pernah sama sekali mendalami 
kedua-dua kitab tersebut kerana realiti sebenar hadith-hadithnya 
tidaklah sebegitu . 3 Risalah ini ditahkik oleh Syeikh ‘Abd al-Fattah 
bukanlah kerana ianya sebagai sebuah karya penting, tetapi bertujuan 
supaya kondisi risalah ini tidak terus mengelirukan para pembacanya 
dan juga para penuntut ilmu. Ia diterbitkan bersama-sama 
Muqaddimah al-Tamhid oleh al-Hafiz Ibn ‘Abd al-Barr agar dijadikan 
iktibar, ukuran dan perbandingan terhadap isi kandungannya 4 . 


1 ‘Abd al-Hayy al-Laknawi (1996), Zafar al-Amani fi Syarh Mukhtasar al-Sayyid 

al-Syarif al-Jurjani, Halab: Maktab al-Matbu‘at al-Islamiyyah, h. 46-48. 

2 ‘ Abd al-Fattah Abu Ghuddah (2002), Khams Rasa ’il fi ‘Ilm Mustalah al-Hadith, 

Beirut: Dar al-Basya’ir al-Islamiyyah, h. 216. 

3 Ibid., h. 216. 

4 Ibid., h. 215. 

PENUTUP: 

Perbincangan ini merupakan sebahagian sahaja gambaran bagi 
kerangka pemikiran tokoh yang dibincangkan, iaitu Syeikh ‘Abd al- 
Fattah, khususnya dalam disiplin ilmu ‘ulitm al-hadith atau mustalah 
al-hadith, suatu bidang ilmu yang mesti dikuasai oleh mereka yang 
mahu berkecimpung dalam lapangan hadith secara lebih luas dan 
mendalam. Kritikan-kritikan yang dilontarkan oleh Syeikh ‘Abd al- 
Fattah ini merupakan hasil buah pemikiran beliau dalam disiplin 
berkenaan sesudah menjalankan proses kajian, penelitian dan 
perbandingan yang memakan masa yang tidak sedikit. Lontaran- 
lontaran beliau ini harus diberikan perhatian yang wajar bagi 
memastikan kelangsungan pengajian ilmu mustalah al-hadith yang 
lebih praktis, dan bukan sekadar suatu teoretis yang dipelajari secara 
statik serta kebal dari sebarang kritikan. Asalkan lontaran-lontaran 
tersebut bertujuan untuk penambahbaikan dan bukannya untuk 
meruntuhkan teoretis-teoretis yang sudah disepakati dan dipraktikkan 
secara mapan oleh seluruh sarjana Islam semenjak dari dahulu. 
Syeikh ‘Abd al-Fattah adalah antara tokoh yang mampu melihat 
kekurangan-kekurangan yang perlu diberi penambahbaikan, dan 
beliau berjaya mengupasnya secara relevan berserta hujah-hujah yang 
mantap. Walaupun barangkali ianya tidak dapat meraih persetujuan 
secara ittifaq dari keseluruhan sarjana-sarjana lain. 

Wallahu a’lam. 

